Document ID: 32003R2276

Κανονισμός (ΕΚ) αριθ. 2276/2003 της Επιτροπής
της 22ας Δεκεμβρίου 2003
για το άνοιγμα δασμολογικών ποσοστώσεων και τον καθορισμό των δασμών που επιβάλλονται στο πλαίσιο των εν λόγω δασμολογικών ποσοστώσεων όσον αφορά την εισαγωγή στην Ευρωπαϊκή Κοινότητα ορισμένων μεταποιημένων γεωργικών προϊόντων καταγωγής Αιγύπτου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποιήθηκε τελευταία από τον κανονισμό (ΕΚ) αριθ. 2580/2000(2) και ιδίως το άρθρο 7 παράγραφος 2,
Εκτιμώντας τα ακόλουθα:
(1) Εν αναμονεί της ολοκλήρωσης της διαδικασίας που απαιτείται για την επικύρωση και τη θέση σε ισχύ της ευρωμεσογειακής συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και την Αίγυπτο, αφετέρου, η οποία υπογράφηκε στις 25 Ιουνίου 2001, συνήφθη συμφωνία υπό τη μορφή ανταλλαγής επιστολών για την προσωρινή εφαρμογή των εμπορικών διατάξεων που περιέχονται στην ευρωμεσογειακή συμφωνία σύνδεσης με την Αίγυπτο, εφεξής καλούμενη "συμφωνία", η οποία τίθεται σε ισχύ την 1η Ιανουαρίου 2004. Το Συμβούλιο ενέκρινε τη συμφωνία αυτή με την απόφαση της 19ης Δεκεμβρίου 2003, για την προσωρινή εφαρμογή των εμπορικών διατάξεων και των συνοδευτικών μέτρων της συμφωνίας σύνδεσης μεταξύ της Ευρωπαϊκής Κοινότητας και των κρατών μελών της, αφενός, και της Αιγύπτου, αφετέρου(3).
(2) Η συμφωνία θα αντικαταστήσει τις προσωρινές εμπορικές διατάξεις που προβλέπονται στη συμφωνία συνεργασίας που συνήφθη μεταξύ Ευρωπαϊκής Οικονομικής Κοινότητας και Αιγύπτου την 18η Ιανουαρίου 1977(4) και στη συμφωνία μεταξύ των κρατών μελών της Ευρωπαϊκής Κοινότητας Άνθρακα και Χάλυβα και της Αιγύπτου, η οποία υπογράφηκε στις Βρυξέλλες την 18η Ιανουαρίου 1977(5).
(3) Οι εμπορικές διατάξεις της συμφωνίας προβλέπουν για ορισμένα μεταποιημένα γεωργικά προϊόντα την εφαρμογή αμοιβαίων παραχωρήσεων στον τομέα των εισαγωγικών δασμών.
(4) Οι παραχωρήσεις της Κοινότητας αφορούν τις εισαγωγές ορισμένων μεταποιημένων γεωργικών προϊόντων καταγωγής Αιγύπτου. Οι παραχωρήσεις αυτές παρουσιάζονται υπό μορφή πλήρους απαλλαγής από δασμούς, απαλλαγής από κατ αξία δασμούς και μείωσης των ειδικών δασμών στο πλαίσιο των ετήσιων δασμολογικών ποσοστώσεων.
(5) Είναι σκόπιμο να ανοίξουν ετήσιες δασμολογικές ποσοστώσεις που να βασίζονται στη συμφωνία. Οι δασμοί που επιβάλλονται στο πλαίσιο των εν λόγω ετήσιων δασμολογικών ποσοστώσεων πρέπει να υπόκεινται σε ειδικό υπολογισμό. Ο υπολογισμός αυτός είναι σκόπιμο να διενεργείται βάσει του κανονισμού (ΕΚ) αριθ. 1460/96 της Επιτροπής, της 25ης Ιουλίου 1996, για τη θέσπιση των λεπτομερειών εφαρμογής των καθεστώτων προτιμησιακών συναλλαγών που εφαρμόζονται σε ορισμένα προϊόντα που προκύπτουν από τη μεταποίηση γεωργικών προϊόντων, που αναφέρονται στο άρθρο 7 του κανονισμού (ΕΚ) αριθ. 3448/93 του Συμβουλίου(6).
(6) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα(7) καθορίζει τους κανόνες διαχείρισης των δασμολογικών ποσοστώσεων. Είναι σκόπιμο να προβλεφθεί ότι η διαχείριση των δασμολογικών ποσοστώσεων που ανοίγει ο παρών κανονισμός γίνεται σύμφωνα με τους εν λόγω κανόνες.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων σχετικά με τις συναλλαγές μεταποιημένων γεωργικών προϊόντων που δεν υπάγονται στο παράρτημα Ι,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι ετήσιες ποσοστώσεις για τα προϊόντα καταγωγής Αιγύπτου που απαριθμούνται στο παράρτημα Ι ανοίγουν από την 1η Ιανουαρίου 2004 έως τις 31 Δεκεμβρίου 2004 και από την 1η Ιανουαρίου έως τις 31 Δεκεμβρίου των επόμενων ετών σύμφωνα με τους όρους του εν λόγω παραρτήματος.
Άρθρο 2
Η Επιτροπή διαχειρίζεται τις κοινοτικές δασμολογικές ποσοστώσεις που προβλέπονται στο άρθρο 1, σύμφωνα με τα άρθρα 308α έως 308β και 308γ του κανονισμού (ΕΟΚ) αριθ. 2454/93.
Άρθρο 3
Οι δασμοί που επιβάλλονται από την 1η Ιανουαρίου 2004 στο πλαίσιο των δασμολογικών ποσοστώσεων στις εισαγωγές εμπορευμάτων καταγωγής Αιγύπτου τα οποία απαριθμούνται στο παράρτημα ΙΙ πίνακας 3 του πρωτοκόλλου 3 της ενδιάμεσης συμφωνίας μεταξύ της Κοινότητας και της Αιγύπτου ορίζονται στα παραρτήματα Ι, ΙΙ και ΙΙΙ του παρόντος κανονισμού.
Άρθρο 4
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 2003.

Labels: 3
18
6